**Urheilun eettisten asioiden neuvottelukunnan kannanotto lasten ja nuorten suojelusta seksuaaliselta häirinnältä ja kaltoinkohtelulta urheilussa**

Urheilun eettisten asioiden neuvottelukunta nostaa esille huolen lapsiin ja nuoriin kohdistuvasta seksuaalisesta häirinnästä ja kaltoinkohtelusta urheilussa ja haastaa liikunta- ja urheilusektorin ottamaan käyttöön ja kehittämään toimia ongelman tunnistamiseksi, ehkäisemiseksi ja puuttumiseksi. Kaikkien liikunta- ja urheilutoiminnassa mukana olevien aikuisten vastuulla on noudattaa Suomen lainsäädäntöä, kunnioittaa YK:n lapsen oikeuksien yleissopimusta ja luoda jokaiselle lapselle ja nuorelle turvallinen liikuntatoimintakulttuuri.

Seksuaalinen häirintä aiheuttaa monia kielteisiä seurauksia lasten ja nuorten kehitykselle. Lapseen ja nuoreen kohdistuvassa seksuaalisessa häirinnässä on kysymys heidän altistamisestaan ikään kuulumattomalle seksuaalisuudelle. Seksuaalisella häirinnällä tarkoitetaan sanallista, sanatonta tai fyysistä, luonteeltaan seksuaalista ei-toivottua käytöstä. Seksuaalinen häirintä loukkaa henkilön psyykkistä tai fyysistä koskemattomuutta luomalla uhkaavan, vihamielisen, halventavan, nöyryyttävän ja usein ahdistavan ilmapiirin. Seksuaaliseen häirintään yhdistyy usein vallankäytön motiiveja ja vakavimmillaan se voi muuttua seksuaaliseksi kaltoinkohteluksi täyttäen rikoksen tunnusmerkistön. Häirinnälle on tyypillistä sen toistuvuus, mutta se voi olla myös yksittäinen teko. Liikunta- ja urheilutoimintaan ja sen ohjaamiseen ja valmennukseen monesti kuuluu, että ohjaaja /valmentaja tai urheilija voi koskettaa toista urheilijaa. Olennaista on, että fyysinen kosketus ei seksualisoidu, eikä lapsi tai nuori koe sitä epämiellyttävänä, kiusallisena tai pakottavana. Vuorovaikutuksen sopivuuden arvioinnissa tulee aina kunnioittaa lapsen ja nuoren subjektiivista kokemusta.

Liikunnan toimijoiden tukena on sekä YK:n lapsen oikeuksien sopimus, että uudistunut lainsäädäntö: tasa-arvolaki, rikoslaki, laki lasten kanssa työskentelevien rikostaustan selvit­tämisestä sekä laki lasten kanssa toimivien vapaaeh­toisten rikostaustan selvittämisestä. Myös liikuntalain tavoitteena on edistää lasten ja nuorten kasvua ja kehitystä. Laki lasten kanssa toimivien vapaaehtoisten rikostaustan selvittämisestä tuli voimaan 1.5.2014. Vapaaehtoistoimintaa järjestävillä yhteisöillä on mahdollisuus tarkistaa vapaehtoisten rikostausta, mutta toistaiseksi vain harvat liikunta- ja urheiluseurat hyödyntävät tätä mahdollisuutta.

Urheilun eettisten asioiden neuvottelukunta esittää, että liikunta- ja urheiluseurojen sisällyttäisivät tulevaisuudessa taustaselvityksen osaksi myös vapaaehtoisten rekrytointiprosesseja. Neuvottelukunta muistuttaa myös, että toiminnassa mukana oleville luottamushenkilöille tai muille henkilöille tehty ilmoitus epäasiallisesta toiminnasta pitää aina viedä eteenpäin ja selvittää perusteellisesti.

Neuvottelukunta tähdentää, että on tärkeää, että liikuntasektorin toimijat ovat tietoisia seksuaalisesta häirinnästä ja kaltoinkohtelusta ilmiönä, tunnistavat sen esiintymismuodot ja puuttuvat välittömästi esiin tuleviin tilanteisiin. Liikuntajärjestöjen ja seurojen sekä muiden liikunta ja urheilutoiminnan järjestäjien on vahvistettava häirintää ja kaltoinkohtelua ehkäisevää, kuuntelevaa ilmapiiriä, joissa myös aroista asioista voi puhua. Tavoitteena on luoda kulttuuri, jossa puuttuminen on normi, ei poikkeus. Yhteisöllä on oltava selkeät pelisäännöt kaikenlaisen häirinnän ja kaltoinkohtelun ennaltaehkäisyyn ja toimintaohjeet häirinnän ja kaltoinkohtelun tilanteisiin. Ohjeistuksessa ei tule olla tulkinnan varaa niitä tilanteita varten, jolloin urheilijan tai seuratoimijan käytökseen on välittömästi puututtava. Liikuntasektorin kaikilla toimijoilla tulee olla tietoa omasta erityisestä asemastaan lapsiin ja siitä, että 16 vuoden suojaikäraja ei päde lapsen tai nuoren ollessa alisteisessa asemassa ja määräysvallan alla. Tarvittavaan koulutukseen tulee panostaa.

Urheilun eettisten asioiden neuvottelukunta toteaa, että hyvänä tukena liikuntayhteisöjen työn kehittämiselle tarjoaa Olympiakomitean Lupa välittää – lupa puuttua –ohjeistus. Neuvottelukunta pitää myönteisenä urheilujärjestöjen yhteisiä avauksia epäasiallisen urheilukäyttäytymisen ehkäisemiseksi. Myös Pelastakaa Lapset ry:n tarjoaa lapsille ja nuorille mahdollisuuden ilmoittaa seksuaalisesta häirinnästä Helpsome- sovelluksen kautta. Pelastakaa Lasten Nettivihje-palveluun voi kuka tahansa ilmoittaa kohdatessaan lasten seksuaaliseen kaltoinkohteluun liittyvää kuva- tai videomateriaalia tai laitonta toimintaa digitaalisessa mediassa.

Liikuntatoimijoilla on omia tasa-arvo ja yhdenvertaisuussuunnitelmia. Neuvottelukunta näkee, että ne ovat luonteva työkalu seksuaalisen häirinnän ja kaltoinkohtelun ehkäisyyn ja puuttumiseen sekä niiden systemaattiseen seurantaan.

Urheilun eettisten asioiden neuvottelukunta on opetus- ja kulttuuriministeriön 2015 asettama, eri hallinnonalojen ja urheilun toimijoiden välinen koordinaatio- ja yhteistyöelin. Neuvottelukunnan tavoitteena on edistää urheilun eettisyyttä ja siihen liittyvien kansainvälisten sopimusten toimeenpanoa.

Neuvottelukunnassa ovat edustettuina oikeusministeriö, sisäministeriö, Poliisihallitus, Keskusrikospoliisi, Veikkaus oy, Pelastakaa Lapset, Ihmisoikeusliitto, Suomen Olympiakomitea, Suomen Vammaisurheilu- ja liikunta VAU ry, Veikkausliiga, Jalkapallon pelaajayhdistys, Suomen Palloliitto, Suomen Jääkiekkoliitto, Suomen Koripalloliitto, Suomen Tennisliitto ja Suomen urheilun eettinen keskus SUEK.

Neuvottelukunnan puheenjohtajana toimii professori Heikki Halila / Helsingin yliopiston oikeustieteellisestä tiedekunnasta ja varapuheenjohtajana johtaja Tiina Kivisaari OKM:n liikunnan vastuualueelta.

Lisätietoja:

- neuvottelukunnan puheenjohtaja, professori Heikki Halila, p. 040 545 4535